Document ID: 31997D0837

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Δεκεμβρίου 1997 που τροποποιεί την απόφαση 83/247/ΕΟΚ σχετικά με τη σύσταση συμβουλευτικής επιτροπής για την κοινοτική πολιτική στον τομέα της ξυλείας (97/837/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας ότι, υπό το φως της οικονομικής εξέλιξης του τομέα της ξυλείας στην Κοινότητα και της ανάγκης να εξασφαλίζεται η εκπροσώπηση των διαφόρων κλάδων του στη συμβουλευτική επιτροπή, είναι σκόπιμο να τροποποιηθεί η απόφαση της Επιτροπής 83/247/ΕΟΚ (1),
ΑΠΟΦΑΣΙΖΕΙ:
Άρθρο μόνο
Η απόφαση 83/247/ΕΟΚ τροποποιείται ως εξής:
1. Τα άρθρα 1, 2 και 3 αντικαθίστανται από το ακόλουθο κείμενο:
«Άρθρο 1
Συνιστάται παρά τη Επιτροπή συμβουλευτική επιτροπή για την κοινοτική πολιτική στον τομέα της ξυλείας καλούμενη εφεξής "επιτροπή". Η επιτροπή απαρτίζεται από εκπροσώπους των ευρωπαϊκών οργανισμών του τομέα της ξυλείας.
Άρθρο 2
Η επιτροπή, κατόπιν αιτήματος της Επιτροπής ή με δική της πρωτοβουλία, συμβουλεύει την Επιτροπή σε θέματα που αφορούν τις βιομηχανικές πτυχές της κοινοτικής πολιτικής που άπτονται του τομέα της ξυλείας, καθώς και σε θέματα που αφορούν την αγορά και άλλα οικονομικά ζητήματα που άπτονται των προϊόντων ξυλείας ή της ζήτησής τους.
Άρθρο 3
Η επιτροπή περιλαμβάνει 23 μέλη:
- πέντε μέλη που εκπροσωπούν το δασικό τομέα,
- έξι μέλη που εκπροσωπούν τη βιομηχανία μηχανικής επεξεργασίας του ξύλου,
- έξι μέλη που εκπροσωπούν τις βιομηχανίες κατασκευής και μεταποίησης πολτού, χαρτιού και χαρτονιού,
- έξι μέλη που εκπροσωπούν τις βιομηχανίες εκτύπωσης και εκδόσεων.»
2. Τα άρθρα 5 και 6 αντικαθίστανται από το ακόλουθο κείμενο:
«Άρθρο 5
Η θητεία των μελών της επιτροπής είναι διετής. Είναι δυνατόν να ανανεωθεί επί τη βάσει ευνοϊκής γνώμης της Επιτροπής. Μετά τη λήξη της διετίας, τα μέλη της επιτροπής ασκούν τα καθήκοντά τους έως ότου αντικατασταθούν ή ανανεωθεί η θητεία τους.
Η θητεία μέλους λήγει, πριν διαρρεύσει η διετία, με παραίτηση ή λόγω θανάτου.
Ένα μέλος αντικαθίσταται για το υπόλοιπο της θητείας του, σύμφωνα με τις διατάξεις του άρθρου 4.
Τα μέλη της επιτροπής ασκούν τα καθήκοντά τους αμισθί.
Άρθρο 6
Ο κατάλογος των μελών δημοσιεύεται για ενημέρωση, από την Επιτροπή, στην Επίσημη Εφημερίδα των Ευρωπαϊκών Κοινοτήτων.»
3. Το άρθρο 10 αντικαθίσταται από το ακόλουθο κείμενο:
«Άρθρο 10
1. Η επιτροπή και οι ομάδες εργασίας συνέρχονται κατόπιν προσκλήσεως του προέδρου της επιτροπής. Η επιτροπή, συνεδριάζει στην έδρα της Επιτροπής.
2. Οι εκπρόσωποι των σχετικών υπηρεσιών της Επιτροπής συμμετέχουν στις συνεδριάσεις της επιτροπής και των ομάδων εργασίας.»
Βρυξέλλες, 9 Δεκεμβρίου 1997.

Labels: 12
1
15
6